Κυπριακές προεδρικές εκλογές 2018

Δημοκρατικός Συναγερμός

Ο Νίκος Αναστασιάδης, επί χρόνια βουλευτής και Πρόεδρος του ΔΗ.ΣΥ., εξελέγη για πρώτη φορά Πρόεδρος της Κυπριακής Δημοκρατίας το 2013. Σύμφωνα με το Σύνταγμα έχει τη δυνατότητα να θέσει υποψηφιότητα και για δεύτερη θητεία. Η αναμενόμενη υποψηφιότητά του ανακοινώθηκε και επίσημα στις 14 Οκτωβρίου 2017. Στις 21 Οκτωβρίου 2017, συνεδρίασε το Ανώτατο Συμβούλιο του Δημοκρατικού Συναγερμού, και επικύρωσε και τυπικά την υποψηφιότητα Αναστασιάδη.

Ανορθωτικό Κόμμα Εργαζόμενου Λαού

Από την άνοιξη του 2017, ξεκίνησαν οι διεργασίες στο Α.Κ.Ε.Λ. για την εξεύρεση του υποψηφίου που θα εκπροσωπήσει το κόμμα στις προεδρικές του 2018. Δυνητικοί υποψήφιοι ήταν μεταξύ άλλων ο Γ.Γ. του Α.Κ.Ε.Λ. Άνδρος Κυπριανού, ο επιχειρηματίας Μάικ Σπανός, ο Κίκης Καζαμίας και ο πρ. υπουργός Σταύρος Μαλάς.
Σε συνεδρίασή της, η Κεντρική Επιτροπή του Α.Κ.Ε.Λ. προέκρινε την υποψηφιότητα του Μάικ Σπανού, ως ανεξαρτήτου με την υποστήριξη του κόμματος. Τελικά, ο Σπανός αποφάσισε να μην εξεγγείλει υποψηφιότητα, καθώς απέτυχαν οι συζητήσεις που είχε με το Α.Κ.Ε.Λ., σχετικά με τη σύνταξη κοινού πολιτικού εγγράφου.
Σε αναζήτηση άλλου υποψηφίου, ανάμεσα σε άλλους, ακούστηκαν τα ονόματα του Σταύρου Μαλά, του Αχιλλέα Δημητριάδη, αλλά και των κομματικών Άνδρου Κυπριανού, Γ.Γ. του Α.Κ.Ε.Λ. και του Στέφανου Στεφάνου, Εκπρόσωπο Τύπου. Σε ψηφοφορία η Κ.Ε. αποφάσισε την κάθοδο μη κομματικής υποψηφιότητας, και σε δεύτερη ψηφοφορία μεταξύ Μαλά και Δημητριάδη, επικράτησε ο πρώτος, με 75% των ψήφων. Η υποψηφιότητα τέθηκε υπ' όψιν της βάσης του κόμματος, όπου εγκρίθηκε με ποσοστό της τάξης του 95%, ενώ την τελική απόφαση έλαβε το Συνέδριο του κόμματος. Είχε προηγηθεί, στις 2 Σεπτεμβρίου, η επίσημη εξαγγελία της υποψηφιότητας Μαλά.
Ο Σταύρος Μαλάς είχε θέσει ξανά υποψηφιότητα με τη στήριξη του Α.Κ.Ε.Λ. στις πρεδρικές του 2013.

Δημοκρατικό Κόμμα

Ενόψει των προεδρικών εκλογών του 2018 ξεκίνησαν διεργασίες στον «ενδιάμεσο χώρο» προκειμένου να εξευρεθεί λύση για κοινό υποψήφιο στις επερχόμενες εκλογές. 
Στις συναντήσεις έλαβαν μέρος το Δημοκρατικό Κόμμα, η Ε.Δ.Ε.Κ., η Συμμαχία Πολιτών, η Αλληλεγγύη και το Κίνημα Οικολόγων.
Κατά τις συνομιλίες, παρατηρήθηκε ταύτιση απόψεων όσον αφορά το Κυπριακό άλλα και την οικονομική και κοινωνική πολιτική, γεγονός αποτέλεσε ενθαρρυντικό στοιχείο για την εξεύρεση ενός κοινού υποψηφίου των πέντε κομμάτων. Εν τέλει, στην πενταμερή συνάντηση στις 24 Απριλίου 2017, προκρίθηκε η υποψηφιότητα του Πρόεδρου του Δημοκρατικού Κόμματος, Νικόλα Παπαδόπουλου.
Σε συνεδρίαση της, η Κεντρική Επιτροπή του ΔΗ.ΚΟ. ενέκρινε ομόφωνα «δια βοής» την υποψηφιότητα Παπαδόπουλου για την προεδρία της Κύπρου. Ενόψει του επαναληπτικού γύρου των εκλογών, το κόμμα αποφάσισε να μη στηρίζει κανένα από τους δύο υποψηφίους που προκρίθηκαν στο β' γύρο.

Κίνημα Σοσιαλδημοκρατών-Ε.Δ.Ε.Κ.

Η Ε.Δ.Ε.Κ. συμμετείχε στις διεργασίες των κομμάτων του «ενδιάμεσου χώρου» για κάθοδο κοινού υποψηφίου, εν όψει των προεδρικών εκλογών του 2018.
Τελικά, στην πενταμερή συνάντηση στις 24 Απριλίου 2017, προκρίθηκε η υποψηφιότητα του Πρόεδρου του Δημοκρατικού Κόμματος, Νικόλα Παπαδόπουλου. Η υποψηφιότητα Παπαδόπουλου επικυρώθηκε στο κατά το 13ο Παγκύπριο Συνέδριο της Ε.Δ.Ε.Κ., με ευρεία πλειοψηφία. Στον δεύτερο γύρο, η Ε.Δ.Ε.Κ. δεν στήριξε κάποιον από τους δύο πρωτεύσαντες στον πρώτο γύρο.

Συμμαχία Πολιτών

Η Συμμαχία Πολιτών συμμετείχε στις διεργασίες των κομμάτων του «ενδιάμεσου» για την εξεύρεση κοινού προεδρικού υποψηφίου, ενόψει των εκλογών.
Η Ανώτατη Σύγκλητος του κόμματος πρότεινε τον Γιώργο Λιλλήκα ως υποψήφιο του κόμματος, με 111 ψήφους υπέρ και 20 κατά. Ωστόσο, ο Γιώργος Λιλλήκας δεν ανακοίνωσε επισήμως την υποψηφιότητα του.
Εν τέλει, στην πενταμερή συνάντηση στις 24 Απριλίου 2017, προκρίθηκε η υποψηφιότητα του Πρόεδρου του Δημοκρατικού Κόμματος, Νικόλα Παπαδόπουλου, ενώ η Συμμαχία Πολιτών αποφάσισε την μεμονωμένη υποψηφιότητα του Προέδρου της Γιώργου Λιλλήκα.
Στις 15 Μαΐου, ο Γιώργος Λιλλήκας ανακοίνωσε και επισήμως την υποψηφιότητά του, η οποία προκάλεσε αντιδράσεις στο εσωτερικό της Συμμαχίας Πολιτών. Αποκορύφωμα της εσωτερικής αμφισβήτησης ήταν η ανεξαρτητοποίηση του βουλευτή Λεμεσού του κόμματος, Παύλου Μυλωνά και άλλων πέντε στελεχών της Γραμματείας του κόμματος, οι οποίοι αργότερα υποστήριξαν τον Νικόλα Παπαδόπουλο. Για τον δεύτερο γύρο των εκλογών, η Ανώτατη Σύγκλητος της Συμμαχίας Πολιτών αποφάσισε την ψήφο κατά συνείδηση.

Αλληλεγγύη

Η ευρωβουλευτής, Ελένη Θεοχάρους, ήδη από την άνοιξη του 2016 είχε ανακοινώσει την πρόθεσή της να είναι υποψήφια στις προεδρικές του 2018. Αυτό το ενδεχόμενο, το άφησε ανοικτό σε τηλεοπτική της συνέντευξη, ένα χρόνο αργότερα. 
Παρ' όλα αυτά, το κίνημα Αλληλεγγύη είχε συζητήσεις με τα υπόλοιπα κόμματα του «ενδιάμεσου χώρου» προκειμένου να επιλεγεί ένας κοινός υποψήφιος για τις επερχόμενες προεδρικές εκλογές. Τελικά, στην πενταμερή συνάντηση στις 24 Απριλίου 2017, προκρίθηκε η υποψηφιότητα του Πρόεδρου του Δημοκρατικού Κόμματος, Νικόλα Παπαδόπουλου.
Στις 4 Μαΐου 2017 κατά τη συνεδρίαση του Κεντρικού Συμβουλίου της Αλληλεγγύης, η Ελένη Θεοχάρους απέσυρε την υποψηφιότητά της, υπέρ του Νικόλα Παπαδόπουλου, το οποίο έγινε αποδεκτό με 102 ψήφους υπέρ. Για τον δεύτερο γύρο, η Αλληεγγύη αποφάσισε να μην παράσχει στήριξη σε κανέναν από τους δύο πρωτεύσαντες στον πρώτο γύρο.

Κίνημα Οικολόγων-Συνεργασία Πολιτών

Το Κίνημα Οικολόγων συμμετείχε στις συζητήσεις που πραγματοποιήθηκαν μεταξύ των κομμάτων του «ενδιάμεσου χώρου» για εξεύρεση κοινού υποψηφίου για τις προεδρικές εκλογές. Εν τέλει, στην πενταμερή συνάντηση στις 24 Απριλίου 2017, προκρίθηκε η υποψηφιότητα του Πρόεδρου του Δημοκρατικού Κόμματος, Νικόλα Παπαδόπουλου. Ωστόσο, η Συμμαχία Πολιτών αποφάσισε την μεμονωμένη υποψηφιότητα του Προέδρου της Γιώργου Λιλλήκα.
Το Κίνημα Οικολόγων αποφάσισε να διεξαγάγει εσωτερικό δημοψήφισμα προκειμένου να λάβει την απόφαση της υποστήριξης ενός από τους δύο υποψηφίους. Σε αυτό το πλαίσιο ο πρόεδρος των Οικολόγων είχε συναντήσεις με τους δύο υποψηφίους Νικόλα Παπαδόπουλο και Γιώργο Λιλλήκα, κατά τις οποίες διαπιστώθηκαν κοινά σημεία και ταύτιση απόψεων σε αρκετά ζητήματα. 
Στο Παγκύπριο Συνέδριο του Κινήματος διεξήχθη η εσωτερική δημοσκόπηση. Τα αποτελέσματα του δημοψηφίσματος είναι τα εξής: το 30% υποστηρίζουν στήριξη Νικόλα Παπαδόπουλου, το 28% ζητά αυτόνομη κάθοδο του Κινήματος, το 27% να μην υποστηριχθεί κανένας εκ των υποψηφίων, ενώ το 15% ζητά τη στήριξη του Γιώργου Λιλλήκα. Εν τέλει, στην Παγκύπρια Συνδιάσκεψη του Κινήματος, αποφασίστηκε, με ψηφοφορία, η υποστήριξη της υποψηφιότητας Παπαδόπουλου με ποσοστό 83%. Ενόψει της επαναληπτικής ψηφοφορίας αποφάσισαν την κατά συνείδηση ψήφο.

Εθνικό Λαϊκό Μέτωπο

Το Εθνικό Λαϊκό Μέτωπο από νωρίς είχε αποσαφηνίσει ότι θα κατέλθει αυτόνομα, με δικό του υποψήφιο στις προεδρικές του 2018. Εν δυνάμει υποψήφιοι ήταν ο πρόεδρός του, Χρίστος Χρίστου, αλλά και δύο μη κομματικοί υποψήφιοι, ένας ακαδημαϊκός και ένας τεχνοκράτης. Το ζήτημα τέθηκε στην Κεντρική Επιτροπή του κόμματος, η οποία σε συνεδρίασή της, με διαδικασία ψηφοφορίας, προέκρινε ομόφωνα, την υποψηφιότητα Χρίστου. Στον δεύτερο γύρο αποφάσισε την ψήφο κατά βούληση.

Άλλα κόμματα

Το Μήνυμα Ελπίδας ανακοίνωσε τη στήριξή του στην υποψηφιότητα του Νικόλα Παπαδόπουλου, ο επικεφαλής του οποίου, Στέλιος Πλατής, ανέλαβε καθήκοντα συντονιστή και επικεφαλής του τομέα Οικονομίας του εκλογικού επιτελείου του υποψηφίου προέδρου.
Η Αυτόνομη Πλατφόρμα Πολιτών ανακοίνωσε την απόφαση της Ολομέλειας της, κατά τη συνεδρίαση της οποίας προκρίθηκε η υποστήριξη της υποψηφιότητας Νικόλα Παπαδόπουλου, ενώ για το δεύτερο γύρο αποφάσισε να μη στηρίξει κάποιον από τους δύο προκριθέντες.
Το Κεντρικό Συμβούλιο των Ενωμένων Δημοκρατών έλαβε την απόφαση να προτρέψει τους πολίτες να ψηφίσουν είτε τον Νίκο Αναστασιάδη είτε τον Σταύρο Μαλά, λόγω του κοινού προγράμματος για την επίλυση του Κυπριακού, στη βάση της Διζωνικής Δικοινοτικής Ομοσπονδίας. Την ίδια απόφαση έλαβαν και για τον επαναληπτικό γύρο.
Η Εκτελεστική Επιτροπή της Οργάνωσης Αγωνιστών Δικαιοσύνης ανακοίνωσε την υποψηφιότητα του προέδρου του κόμματος Μιχάλη Μηνά. Στο δεύτερο γύρο των εκλογών στήριξε την υποψηφιότητα Μαλά.
Το κόμμα Εγώ, ο πολίτης δεν υποστήριξε συγκεκριμένο υποψήφιο στον πρώτο γύρο των εκλογών. Ωστόσο, στο δεύτερο γύρο υποστήριξε το Σταύρο Μαλά.
Το Κόμμα για τα ζώα υποστήριξε την υποψηφιότητα του Νίκου Αναστασιάδη.

Εκκλησία

Η Εκκλησία της Κύπρου, δια του Αρχιεπισκόπου Χρυσοστόμου απέφυγε να λάβει μέρος υπέρ κάποιου υποψηφίου στον πρώτο γύρο των εκλογών, δηλώνοντας ότι η Εκκλησία θα βρίσκεται δίπλα σε όποιον αναλάβει.  Στο δεύτερο γύρο, ο Αρχιεπίσκοπος Χρυσόστομος, μετά από συνάντηση που είχε με τον υποψήφιο Νίκο Αναστασιάδη, δήλωσε ότι η Εκκλησία θα στηρίξει την υποψηφιότητα του Αναστασιάδη.

Μετέπειτα εξελίξεις

Η βουλευτής Αμμοχώστου Άννα Θεολόγου αποχώρησε από τη Συμμαχία Πολιτών και ανεξαρτητοποιήθηκε στη Βουλή, επειδή διαφώνησε με την απόφαση του κόμματος εν όψει του δεύτερου γύρου των προεδρικών εκλογών.
Στο ΔΗ.ΚΟ., μετά την αποτυχία του Νικόλα Παπαδόπουλου να περάσει στο δεύτερο γύρο των εκλογών, ξεκίνησε διαδικασία αποπομπής μελών, με την κατηγορία ότι ενήργησαν ενάντια στις αποφάσεις του κόμματος και δεν υποστήριξαν την υποψηφιότητα Παπαδόπουλου. Το Πειθαρχικό Συμβούλιο, σε διαδοχικές συνεδρίες, διέγραψε, μεταξύ άλλων, τον πρώην πρόεδρο του κόμματος Μάριο Καρογιάν, την πρώην ευρωβουλευτή Αντιγόνη Παπαδοπούλου και άλλα δέκα στελέχη του Εκτελεστικού Γραφείου και της Κεντρικής Επιτροπής. Επιπλέον, αρκετά κατώτερα στελέχη του ΔΗ.ΚΟ., έθεσαν εαυτόν εκτός κόμματος.
Στις 13 Φεβρουαρίου, ανακοινώθηκε η νέα κυβέρνηση Αναστασιάδη, η οποία έδωσε το νενομισμένο όρκο την 1 Μαρτίου. Μία ημέρα πριν, στις 28 Φεβρουαρίου πραγματοποιήθηκε η τελετή διαβεβαίωσης του Νίκου Αναστασιάδη.